钦定古今图书集成/理学汇编/学行典/第250卷 > 孙世贤
## 钦定古今图书集成/理学汇编/学行典/第250卷 > 孙世贤

按《太平县志》：“孙世贤，西隅人，邑中群呼孙孝子。”初，母
丧，即欲庐墓，父叱止之。无何，父客死燕邸，得报罔所
措，乃徒蹝扶榇归殡，距家半里而无庐可倚，昼夜抱
棺呼怆。族怜之，为葺半椽，覆以茅，虎跑其侧不色动。
庐旁忽涌甘泉，以供朝夕。既三载，或劝之归，泣曰：“礼
未葬不变服，吾何归之有？”众乃为醵赙，经纪襄事。既
祔葬乃返。发愤习旧举子业。邑令闻其贤，力荐当事，
列郡庠，因留馆宾。晤对间，惟陈邑人利害，一语不及
私所入悉以赡其弟侄妻子，饥寒困苦，不以介意。